इस विविधितापूर्ण आयोजन की शुरूवात विखोत (बैसाखी) से मानी जा सकती है। भूम्याल की पूजा की जिम्मेदारी वर्ष भर के लिए व्यक्तिगत रूप से किसी परिवार में होती है। विखोत (बैशाख की संक्रन्ति) के दिन भूम्याल (भूति देवता) को उत्सवपूर्वक उस परिवार से भूम्याल के मंदिर में लाया जाता है। बैसाखी से तीन चार दिन पहले से वो व्यक्ति परम्परागत विधि-विधान से देवता की पूजा करता है। विखोत के दिन से रम्माण के आयोजन तक भुम्याल देवता की पंचायती पूजा होती है। रम्माण के सफल आयोजन तथा गांव की ऋद्धि-सिद्धि की कामना की जाती है। विखोत दूसरे दिन अर्थात 2 गते को मनाई जाती है। इस दिन पंचों और ग्राम पुरोहितों द्वारा रम्माण का दिन तय किया जाता है। यह दिन सामान्य तौर पर संक्राति से नौ, दस, ग्यारह, बारह दिन बाद भी हो सकता है। अपरिहार्य परिस्थितियों में और आगे भी जा सकता है।